છોકરાંવ અંકલને બદલે ગ્રૅન્ડપા કહેવા માંડે એ ઉંમર સુધી વાંઢો રહી ગયેલો રણધીર સિંહ (સની દેઓલ) શિકાગોમાં પોતાની બોરિંગ બીબાઢાળ લાઇફ જીવે છે. હવે તે રહી-રહીને રિયા (તનિષ્ઠા ચૅટરજી) નામની પોતાની માથાભારે ગર્લફ્રેન્ડ સાથે પૈણું-પૈણું કરી રહ્યો છે. ન્યુ યરની આગલી સાંજે તેના દોસ્તારો સાથે છાંટોપાણી કરીને ફુલ ટાઇટ થયા પછી દોસ્તારને બદલે તે પોતે ન્યુ યૉર્ક પાર્સલ થઈ જાય છે. હવે કરમનું કરવું અને ન્યુ યૉર્કમાં પણ શિકાગો જેવું જ સરનામું અસ્તિત્વ ધરાવે છે. એટલે બેવડો સની પોતાનું ઘર સમજીને કોઈકના ફ્લૅટમાં ઘૂસીને નસકોરાં બોલાવવા માંડે છે. હકીકતમાં એ ફ્લૅટમાં ટિક્કુ વર્મા (કંગના રનોટ) પોતાની એક ઍરહોસ્ટેસ બહેનપણી સાથે રહે છે. કંગનાના બેડરૂમમાં એક પરપુરુષને અર્ધનગ્નાવસ્થામાં સૂતેલો જોઈને કંગનાનો અમેરિકન ઇંગ્લિશ બોલતો બૉયફ્રેન્ડ વિલનવેડા કરવા માંડે છે. ખાસ્સી વારે ભાનમાં આવેલો સની સૉરી-સૉરી કહ્યા કરે છે, પણ પાછો શિકાગો ભેગો થવાનું નામ લેતો નથી. એને લીધે ગરબડ-ગોટાળાઓની હારમાળા સર્જા‍યા કરે છે અને તમે માથાના દુખાવાની ગોળી શોધવા માંડો છો.